### Beslutning

Godkendt.

### Sagsfremstilling

## Resume og sagens baggrund

Fra januar til november 2023 gennemfører Vej, Ejendom og Affald et EU-udbud af vintertjenesten og af vejsalt. Vintertjenesten udbydes som kontrakt på fem år fra 2023 til 2028, mens vejsalt udbydes som rammeaftale på fire år fra 2023 til 2027.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Fra januar til november 2023 gennemfører Vej, Ejendom og Affald et EU-udbud af vintertjenesten og af vejsalt. Vintertjenesten udbydes som kontrakt på fem år fra 2023 til 2028, mens vejsalt udbydes som rammeaftale på fire år fra 2023 til 2027.

Kalundborg Kommune har indgået en aftale om ekstern rådgivning vedrørende tekniske og økonomiske forhold samt udkast til juridiske forhold.

Den eksterne rådgivning omfatter bistand til:

* forberedelse af udbuddene
* udarbejdelse af udbudsmaterialer
* bistand i tilbudsfasen
* deltagelse ved vurdering, tildeling og indgåelse af kontrakter
* deltagelse i møder og orienteringsmøde med tilbudsgivere

Udbudsteamet yder juridisk rådgivning.

Serviceniveauet for vintertjenesten fremgår af Kalundborg Kommunes regulativ for vintervedligeholdelse og renholdelse af veje, stier og pladser fra den 26. januar 2017.

I budgetåret 2023 har Kalundborg Kommune et budget på i alt 11.985.400 kr. til vintertjeneste og saltindkøb.

Vintertjenesten er omfattet af kommunens serviceramme.

Vejdirektoratet har oplyst, at erfaringer fra nyligt gennemførte udbud i kommunerne peger på en stigning i omkostningerne på gennemsnitligt cirka 35 % til blandt andet stigende energipriser og håndhævelsen af et EU-arbejdsmarkedsdirektiv fra 2002. I direktivet anses vintertjenesten som omfattet af 11-timers reglen, uden at der for tiden er domspraksis på området.

Vurderingen for udbud af saltindkøb peger ligeledes på et betydeligt merforbrug i udbudsperioden. Udtræk fra økonomisystemet viser, at gennemsnitsprisen på et ton salt fra november 2021 til marts 2022 var på 478,38 kr., mens prisen på et ton salt fra november 2022 til ultimo december 2022 var på 798,50 kr., hvilket er en stigning på cirka 66 %.

Vurderingen er derfor, at omkostningerne til vintertjeneste med et uændret serviceniveau vil resultere i et betydeligt merforbrug inden for overslagsårene.

På den baggrund vil Teknik- og Miljøudvalget skulle tage stilling til serviceniveauet på området, og der vil i forbindelse med vedtagelsen af et nyt regulativ for vintervedligeholdelse og renholdelse af veje, stier og pladser blive lagt op til en drøftelse i udvalget i foråret 2023.

## Økonomiske konsekvenser

Ingen økonomiske konsekvenser.